અંશનું મિત્રવતુર્ળ વિશાળ હતું, એમાં ટીના જોડેની તેની મૈત્રી ક્લોઝ ગણાતી છતાં મૈત્રીમાં રહેલા અંતરથી બન્ને છેડા વાકેફ પણ હતા. અંશનું પ્રથમ કમિટમેન્ટ સ્ટડીઝ પ્રત્યે હતું. માતા-પિતાની જેમ પંકાયેલા ડૉક્ટર તરીકેની નામના રળવી હતી તેણે. એક દાયકા સુધી લગ્ન વિશે વિચારાય પણ કેમ! એમાંય દાદીમાની ટકોર પછી તે સાવધ થઈ ગયેલો, ક્રિસ્ટીનાથી અંતર જાળવતો : મારી નિકટતાથી તેનામાં જીવનભરના સાથનો વહેમ નહીં જન્મવો જોઈએ! બાકી અંતરમાં પ્રેમ જાગ્યો હોય તો દાદી, પેરન્ટ્સને મનાવવાની કુનેહ અંશમાં હતી જ.